L'entrada en vigor de la Llei 39/2015, d'1 d'octubre, del procediment administratiu comú de les administracions públiques, obliga les persones jurídiques a relacionar-se electrònicament amb les administracions públiques per efectuar qualsevol tràmit.
Per tal de complir aquesta obligació normativa, l'any 2018 es va suprimir la possibilitat de presentar les comunicacions de publicitat de forma presencial.
Així mateix, l'esmentada normativa exigeix a les administracions que emetin electrònicament les notificacions sempre que la persona interessada estigui obligada a rebre-les per aquesta via.
Tot i això, les notificacions o requeriments relacionats amb incidències o irregularitats detectades en un material amb publicitat de medicaments o en les comunicacions s'enviaven per correu postal.
A partir del mes d'abril de 2020 aquesta correspondència també s'ha de mantenir per via telemàtica.
S'ha de tenir en compte que la pàgina web a través de la qual s'han de fer les comunicacions de l'activitat publicitària segueix sent: http://salutweb.gencat.cat/ca/tramits/tramits-temes/Comunicacio-de-publicitat-de-medicaments-dus-huma-00002
Els canvis que s'implementen són els següents:
Qualsevol notificació o escrit, tant les que faci l'OGE com les que generi la Secció de Vigilància i Publicitat dels Medicaments, us arribarà a través del "Canal Empresa".
Per facilitar-vos l'accés a les notificacions electròniques i els passos a seguir en podeu consultar les instruccions.
En l'adreça de correu electrònic i en el telèfon mòbil indicat en l'apartat "Comunicacions, notificacions i posada a disposició" del formulari, rebreu un avís i un SMS en què se us informa que teniu una notificació electrònica.
En aquesta comunicació s'inclouen totes les dades necessàries per accedir a la documentació.
L'espai on es dipositen totes les notificacions electròniques que rebeu de l'Administració s'anomena "La Meva carpeta".
Mitjançant l'identificador d'accés (ID notificació) que trobareu en el correu electrònic/SMS, podeu cercar una notificació concreta.
És també des d'aquest espai, des d'on haureu de respondre o bé enviar la documentació que se us hagi reclamat.
Quan s'hagin implementat aquests canvis, el Registre general del Departament de Salut no admetrà la documentació en suport paper relacionada amb aquest tràmit.
Com ja sabeu, la mida màxima del fitxer de sol·licitud que admet el tràmit és de 5 MB, incloent-hi els adjunts.
Sempre que sigui necessari, per mitjà de "La Meva carpeta" teniu la possibilitat d'enviar 25 MB per fitxer.
És important que tota la documentació annexa s'adjunti sempre en format PDF o JPG.
A més, ha d'estar signada digitalment.
No es poden admetre documents signats manualment i escanejats.
Cal recordar que, en les comunicacions de materials publicitaris, la imatge del material que s'annexi ha de ser idèntica a la que es lliura als professionals.
Així mateix, en les comunicacions de patrocinis, el programa que s'adjunti s'ha de correspondre amb les dades de l'acte patrocinat que s'han fet constar en el formulari.
Convé recalcar que s'han d'emplenar tots els camps del formulari, ja que les dades que s'hi hagin inclòs contribueixen a agilitar i millorar l'avaluació de la idoneïtat de la publicitat comunicada.
Podeu consultar tota la informació sobre com accedir a les notificacions electròniques en aquest enllaç: https://web.gencat.cat/ca/tramits/com-tramitar-en-linia/acces-a-les-notificacions-electroniques/
Cal destacar que tot i que qualsevol d'aquestes pàgines web dóna l'opció de llegir la informació en altres idiomes, s'ha de tenir en compte que els formularis només es troben en català.